钦定古今图书集成/方舆汇编/边裔典/第081卷 > 宋三
## 钦定古今图书集成/方舆汇编/边裔典/第081卷 > 宋三

### 神宗熙宁元年春三月夏主谅祚卒遣使来告哀冬十二月赐夏国主秉常诏许纳塞门安远二砦归其绥州

按《宋史神宗本纪》云云。按《夏国本传》：秉常，毅宗之
长子，母曰恭肃章宪皇后梁氏，治平四年冬即位，时
年七岁。梁太后摄政，熙宁元年三月，遣新河北转运
使、刑部郎中薛宗道等来告哀。神宗问杀杨定事，宗
道言“杀人者先已执送之矣。”乃赐诏慰之，并谕令上
大首领数人姓名，当爵禄之，俟崇贵至即行册礼。及
崇“贵至，云定奉使，谅祚常拜称臣，且许以归沿边熟
户，谅祚遗之宝剑、宝鉴及金银物。初，定之归，上其剑、
鉴而匿其金银，言谅祚可刺。帝喜，遂擢知保安。既而
夏人失绥州，以为定卖已，故杀之。至是事露，帝薄崇
贵等罪而削定官，没其田宅万计。”按《王韶传》，“韶字
子纯，江州德安人。第进士，调新安主簿，建”昌军司理
参军，试制科不中，客游陕西，访采边事。熙宁元年，诣
阙上《平戎策》三篇，其略以为：“西夏可取。欲取西夏，当
先复河、湟，则夏人有腹背受敌之忧。夏人比年攻青
唐不得克，万一克之，必并兵南向，大掠秦、渭之间，牧
马于兰、会，断古渭境，尽服南山生羌。西筑武胜，遣兵
时掠洮、河，则陇、蜀诸郡当尽惊扰，瞎征兄弟其能自
保邪？今唃氏子孙，唯董毡粗能自立，瞎征欺巴温之
徒，又法所及，各不过一二百里，其势岂能与西人抗
哉！”武威之南，至于洮、河、兰、鄯，皆故汉郡县，所谓湟中、
浩亹、大小榆、枹罕，土地肥美，宜五种者在焉。幸今诸
羌瓜分，莫相统一，此正可并吞而兼抚之时也。诸种
既服，唃氏“敢不归唃氏，归则河西李氏在吾股掌中
矣。且唃氏子孙瞎征差盛，为诸羌所畏，若招谕之，使
居武胜或渭源城，使纠合宗党，制其部族，习用汉法，
异时族类虽盛，不过一延州孕士彬、环州慕恩耳，为
汉有肘腋之助，且使夏人无所连结，策之上也。”神宗
异其言，召问方略，以韶管干秦凤经略司机宜文字
按《辽史西夏传》：“兴宗重熙十八年，复议伐夏，留其贺
正使不遣，遣北院枢密副使萧惟信以伐夏告宋。六
月，夏国遣使来贡，留之。七月，亲征。八月，渡河，夏人遁。
九月，萧惠为夏人所败。十月，招讨使耶律敌古率阻
卜军至贺兰山，获元昊妻及其官属，遇其军三千来
拒，殪之。详稳萧慈氏奴南克耶”律斡里殁于阵。十九
年正月，遣使问罪于夏。夏将洼普等攻之肃城，耶律
高家奴等破之，洼普破创遁去，杀猥货《乙灵纪》。三月，
殿前都点检萧迭里得与夏军战于三角川，败之。招
讨使萧蒲奴、北院大王宜新等帅师伐夏，都部署别
古得为监战。五月，萧蒲奴等入夏境，不遇敌，纵军俘
掠而还。夏国洼普来降。十月，李谅祚母遣使乞依旧
称臣。十二月，谅祚上表如母训。二十年二月，遣使索
党项叛户。五月，萧爻括使夏回，进谅祚母表，乞代党
项权进马驼牛羊等物，又求唐隆镇，仍乞罢所建城
邑，以诏答之。六月，获元昊妻及俘到夏人，置于苏州。
二十一年十月，谅祚遣使乞弛边备，遣爻括赍诏谕
之。二十二年七月，谅祚进降表，遣林牙高家奴赍诏
抚谕。二十三年正月，贡方物。五月，乞进马驼，诏岁贡
之。七月，谅祚遣使求婚。十月，进誓表。兴宗崩，遣使报
哀于夏。二十四年，道宗即位，清宁元年，遣使来贺。九
月，以先帝遣物赐夏。四年四月，遣使会葬。九年正月，
禁民鬻铜于夏。咸雍元年五月，来贡。三年十一月，遣
使进回鹘僧金佛、《梵觉经》。十二月，谅祚薨。四年二月，
谅祚子秉常遣使报哀，即遣使吊祭，秉常上其父遗
物。十月，册秉常为夏国王。十二月，来贡。

按《梦溪笔谈》：“有梁氏者，其先中国人，为讹哤子妇，谅
祚私焉。日视事于国，夜则从诸没臧氏。讹哤怼甚，谋
伏甲梁氏之宫，须其入以杀之。梁氏私以告，谅祚乃
使召讹哤，执于内室。没臧，强宗也，子弟族人在外者
八十馀人，悉诛之，夷其宗，以梁氏为妻，又命其弟乞
埋为家相，许其世袭。谅祚凶忍好为乱，治平中遂举”
兵犯庆州大顺城。谅祚乘骆马，张黄屋，自出督战。牌
者彉弩射之，中，乃解围去。创甚，驰入一佛祠，有牧牛
儿不得出，惧伏佛座下，见其脱靴，血涴于踝，使人裹
创舁载而去。至其国死，子秉常立，而梁氏自主国事。
熙宁二年春三月，秉常上誓表，纳塞门、安远二砦，乞绥州，诏许之。秋八月，夏国请从旧蕃仪，诏许之
按《宋史神宗本纪》云云按夏国本传：“二年二月，遣
河南监牧使刘航等册秉常为夏国王。三月，夏人入
秦州，陷刘沟堡，杀范愿。既而进誓表，乞班誓诏，及请
以安远、塞门二砦易绥州。初朝议欲官爵夏之首领，
计分其势。郭逵以为彼必不受诏，且彼既恭顺，宜布
以大信，不当诱之以利。”秉常果不奉诏，遣都罗重进
来言曰：“上方以孝治天下，奈何反教小国之臣叛其
君哉？”于是前议遂罢。乃赐誓诏，而绥州待得二砦迺
还。夏主受册而二砦不归，且欲先得绥州，遣罔萌讹
以誓诏来言。及赵卨往交地，萌讹对以“朝廷本欲得
二砦，地界非所约。”卨曰：“若然，塞门，二墙墟耳，安用之？”
遂罢诏，城绥州。八月，表请去汉仪，复用蕃礼，从之。十
月，遣使来谢封册。

熙宁三年秋八月，夏人犯大顺城，知庆州李复圭、使
环庆路钤辖李信等出战，败绩。庆州巡检姚兕败夏
人于荔原堡。冬十一月，夏人寇大顺城。十二月，寇镇
戎军。

按《宋史神宗本纪》：“秋八月己卯，夏人犯大顺城，知庆
州李复圭以方略授环庆路钤辖李信，庆州东路都
巡检刘甫、监押种咏出战，兵少取败。复圭诬信等违
其节制，斩信及刘甫、种咏死于狱。是月，庆州检巡姚
兕败夏人于荔原堡，钤辖郭庆、都监高敏死之。冬十
月丙子，知庆州李复圭擅兴兵败绩，诬裨将李信、刘”
甫、种咏以死，御史劾之，贬保静军节度副使。十一月
甲辰，夏人寇大顺城，都监燕达等击走之。十二月庚
午，夏人寇镇戎军，三川砦巡检赵普伏兵邀击，败之。

按《夏国本传》：“三年五月，夏人号十万，筑闹讹堡。” 知

庆州李复圭合蕃、汉兵才三千，遣偏将李信、刘甫、种
咏等出战，信等诉以众寡不敌，复圭威以节制，亲画
阵图方略授之，兵进遂大败。复圭惧，欲自解，即执信
等而取其图略，命州官李昭用劾以“故违节制”，咏瘦
死狱中，斩信、甫，配流。郭贵复出兵卭州堡，夜入栏浪
市，掠老幼数百。又袭金汤，而夏人已去，惟杀其老幼
“一二百人，以功告捷，而边怨大起矣。”八月，夏人遂大
举入环庆，攻大顺城、柔远砦、荔原堡、淮安镇、东谷、西
谷二砦，业乐镇，兵多者号二十万，少者不下一二万，
屯榆林，矩庆州四十里，游骑至城下，九日乃退，钤辖
郭庆、高敏、魏庆宗、秦勃等死之。

熙宁四年春正月，种谔袭夏兵于啰兀，败之，遂城啰
兀。三月，夏人陷抚宁堡，种谔责授汝州团练使、潭州
安置。

按《宋史神宗本纪》：“春正月己丑，种谔袭夏兵于啰兀
北，大败之，遂城啰兀。自是夏人日聚兵为报复计，言
者以谔为稔边患，不便。庚子，韩绛等言种谔领兵入
西界，斩获甚众。诏遣使抚问。三月丁亥，夏人陷抚宁
堡。丙午，种谔坐陷抚宁堡，责授汝州团练使、潭州安
置。丁未，韩绛坐兴师败衄罢，以本官知邓州。”夏四月
壬戌，遣环庆都钤辖幵赟以兵屯邠泾河中，以备西
夏。九月庚子，夏人入贡。按《夏国本传》：“四年正月，种
谔谋取横山，领兵先城啰兀，进筑永乐川、赏逋岭二
砦，分遣都监赵汉、燕达筑抚宁故城，及分荒堆、三泉、
吐浑川、开光岭、葭芦川四砦，与河东路修筑，各相去
四十馀里。二月，夏人来攻顺宁砦，复围”抚宁。折继昌、
高永能等拥兵驻细浮图，去抚宁咫尺，啰兀兵势尚
完。种谔在绥德节制诸军，闻夏人至，茫然失措，欲作
书召燕达，战怖不能下笔，顾转运判官李南公涕泣
不已。于是新筑诸堡悉陷，将士千馀人皆没。初，朝议
以谔新筑啰兀城，去绥德百馀里，偏梁险狭，难于馈
饷，且城中无井泉，遣李评、张景宪往视之，未至而抚
宁陷，遂诏弃啰兀城。五月，燕达以戍卒、辎重归，自啰
兀为夏人邀击，达多失亡。九月，夏遣使入贡，且以二
砦易绥州，乞如旧约，诏不允。

熙宁五年秋八月，王韶复武胜军。冬十一月，河州首
领瞎药等来降，以为内殿崇班，赐姓名包约。

按《宋史神宗本纪》云云按《夏国本传》：“五年正月，夏
钤辖结胜为麟州步将王文郁战降，授供奉官。久之，
谋窜归，事觉，诏听其去。六月，夏人还荔原堡，逃背熟
户嵬通等七十八人。闰七月，遣部将景思立、王存以
泾原兵出南路，王韶由东谷径趋武胜，未至十馀里，
逢夏人战，遂至其城，瞎药弃城夜遁，大首领曲撒四、
王”阿南珂出奔乃城、武胜。十二月，遣使进马赎《大藏
经》，诏赐之而还其马。

### 元丰二年秋八月夏人寇绥德城都监李浦败之

按《宋史神宗本纪》云云按《夏国本传》：熙宁八年三
月，夏人以索蕃汉部盗人畜投南界者，牒熙河经略
司，请高太尉赴三岔堡会议。牒称大安二年，乃诏鄜
延经略司令牒宥州问妄称年号，且牒非其地分边
臣会议，皆违越生事，是必夏主不知，请问之。夏人进
奉山陵后期，诏令先至永厚陵设祭，后至阙奉慰。帝

元昊尝自谓为诸羌所立，不得辞，朝廷不得命，不得
已而变。西师亟战辄败，天下骚然，仁宗悔之。”当元昊
僭书来，独谏官吴育谓难以中国叛臣处之，或可稍
易以名号。议者皆以为不然，卒困中原，“而后岁赐封
册为夏国主，良可惜哉。”元丰二年六月，夏人自满堂
川入大会平，杀防田人马，兵官李浦等逼逐出塞。九
月，绥德把截杨永庆声徼循边，而掩取蕃部首级，诈
言斩犯边人。诏毁永庆出身文字，送西京编管。
元丰四年秋七月，以夏人囚其主秉常，诏陕西、河东
路讨之。九月，复兰州。冬十月，复通远军，又复韦州。十
一月，种谔师至夏州无食，高遵裕师还，皆溃。

按《宋史神宗本纪》：四年秋七月“庚寅，西边守臣言，夏
人囚其主秉常，诏陕西、河东路讨之。甲午，鄜延、泾原、
环庆、熙河、麟府路各赐金、银带、绵袄、银器、鞍辔、象笏。
甲辰，韩存宝坐逗遛无功，伏诛。丁未，大军进攻米脂
砦。八月辛酉，夏人寇临州堡，诏董毡会兵伐之。丁丑，
熙河经制李宪败夏人于西市新城，获酋首三人，首”
领二十馀人。庚辰，又袭破于女遮谷，斩获甚众。九月
乙酉，董毡遣使来贡，且言“已遣首领洛施军笃乔阿
公等将兵三万会击夏国。”李宪复兰州古城。戊于，兰
州新顺首领巴令谒等三族率所部兵攻夏人，撤捕
宗城，败之。丙午，诏谕夏主左右并嵬名部族诸郡首
领并许自归。庚戌，夏兵救米脂砦，鄜延经略副使种
谔率众击破之。辛亥，种谔又败夏人于无定川。十月
丁巳，米脂砦降。庚申，熙河兵至女遮谷，与夏人遇，战
败之。乙丑，泾原兵至磨哆隘，遇夏人，与其统军梁大
五战，败之，追奔二十里，斩大首领没啰卧沙、监军使
梁格鬼等十五级，获首领统军侄讫多埋等二十二
人。已巳，入银州。庚午，环庆行营经略使高遵裕复通
远军。种谔遣曲珍等领兵通黑水、安定堡路，遇夏人，
与战，破之，斩获甚众。癸酉，复韦州。乙亥，李宪败夏人
于屈吴山。丁丑，曲珍与夏人战于蒲桃山，败之。戊寅，
种谔入贡州。诏诸将存抚降人。十一月丁亥，诸军合
攻灵州，种谔败夏人于黑水。己丑，李宪败夏人于啰
逋川。辛卯，种谔降横河平人户，破石堡城，斩获甚众。
辛丑，师还。癸卯，种谔至夏州，索家平兵众三万人，以
无食而溃。丙午，高遵裕以师还，夏人来追，遂溃。按
《夏国本传》：四年四月，有李将军清者，本秦人，说秉常
以河南地归宋，国母知之，遂诛清而夺秉常政。鄜延
总管种谔乃疏秉常遇弑，国内乱，宜兴师问“罪，此千
载一时之会。”帝然之，遂遣王中正往鄜延、环庆，称诏
募禁兵从者将之。诏熙河李宪等以秉常见囚，大举
征夏。及诏谕夏国嵬名诸部首领，能拔身自归及相
率共诛国仇，当崇其爵赏，敢有违拒者诛九族。八月，
中正及谔言：泾原、环庆会兵取灵州，复讨兴州。麟府、
鄜延先会夏州，取怀州，渡会兴州。宪总七军及董毡
兵三万至新市城，遇夏人，战败之。王中正出麟州，祃
辞，自言皇帝亲征，提兵六万，才行数里，即奏已入夏
境，屯白草平，九日不进。环庆经略使高遵裕将步骑
八万七千、泾原总管刘昌祚将卒五万出庆州，谔将
鄜延及畿内兵九万三千出绥德城。九月，谔围米脂，
夏人来救，战于无定川，大破之，斩首五千级。十月，遂
克米脂，降守将令分、讹遇，进攻石州。中正以河东军
渡无定河，循水北行，地皆沙湿，士马多陷没，遂继谔
趋夏川，而民皆溃，军无所得。遵裕至清远军，攻灵州，
夏人决黄河灌营，复抄绝饷道，士卒冻溺死，馀兵才
万三千人遂归。夏人追战，将官俞平死之。中正至宥
州柰王井，粮尽，士卒死亡者已二万，乃引军还。谔兵
无食，会大雪死，遂溃，入塞者才三万人。昌祚遇夏人
于磨脐隘，夏之拒者二三万人。昌祚乃分兵渡葫芦
河，夺其隘，与统军国母弟梁大王战，遂大破之。宪营
于天都山下，焚夏之南牟内殿，并其馆库，追袭其统
军仁多㖫丁，败之，擒百人，遂班师。泾原总兵侍禁鲁
福彭孙护馈饷，至鸣沙川，与夏人三战，败绩。初，夏人
闻宋大举，梁太后问策于廷，诸将少者尽请战，一老
将独曰：“不须拒之，但坚壁清野，纵其深入，聚劲兵于
灵、夏，而遣轻骑抄绝其馈运，大兵无食，可不战而困
也。”梁后从之，宋师卒无功。按《孙固传》，固同知枢密
院事，谍者告夏人幽其主，神宗欲西讨，固数言举兵
易，解祸难。神宗曰：“夏有衅，不取则为辽人所有，不可
失也。”固曰：“必不得已，请声其罪，薄伐之，分裂其地，使
其酋长自守焉。”神宗笑曰：“此真郦生之说尔”时执政
有言：“便当直渡河，不可留行。”固曰：“然则孰为陛下任
此者？”神宗曰：“朕已属李宪。”固曰：“伐国，大事也，岂可使
宦官为之！今陛下任李宪，则士大夫孰肯为用乎？”神
宗不悦。他日，固又曰：“今五路进师而无大帅，就使成
功，兵必为乱。”神宗曰：“大帅诚难其人。”吕公著曰：“既无
其人，曷若已之？”固曰：“公著言是也。”初，议五路入讨，会
于灵州，李宪由熙河入，辄不赴灵州，乃自开、兰、会，欲
以弭责。固曰：“兵法，期而后至者斩。今诸路皆进，而宪独不行，虽得兰、会，罪不可赦。”神宗不听。其后师果无
功，神宗曰：“朕始以孙固言为迂，今悔无及矣。”

按《梦溪笔谈》：梁乞埋死，其子移逋继之，谓之“没甯令。”
没甯令者，华言天大王也。秉常之世，执国政者有嵬
名浪遇，元昊之弟也，最老于军事，以不附诸梁，迁下
治而死。存者三人，移逋以世袭居长契，次曰都罗马
尾，又次曰关萌讹，略知书，私侍梁氏。移逋、萌讹皆以
昵幸进，唯马尾粗有战功，然皆庸才。秉常荒孱梁氏，
自主兵，不以属其子。秉常不得志，素慕中国。有李青
者，本秦人，已虏中，秉常昵之，因说秉常以河南归朝
廷。其谋泄，青为梁氏所诛，而秉常废。

元丰五年夏六月，曲珍败夏人于明堂川。“秋九月，夏
人寇永乐，曲珍败绩，永乐陷，给事中徐禧等死之”
按《宋史神宗本纪》：“春正月庚子，责授高遵裕郢州团
练副使，本州安置。辛亥，诏再议西讨。以熙河经制李
宪为泾原熙河兰会安抚制置使，李浩权安抚副使。”
三月壬寅，鄜延路副总管曲珍败夏人于金汤。夏四
月己未，沈括奏“遣曲珍将兵绥德城应援，讨葭芦塞
左右见聚羌落。”诏从之。五月甲辰，遣给事中徐禧治
鄜延边事。六月辛亥朔，环庆经略司遣将与夏人战，
破之，斩其统军嵬名姝精嵬、副统军讹勃遇。戊寅，曲
珍等败夏人于明堂川，作天源河。秋九月丁亥，夏人
三十万众寇永乐，曲珍战不利，裨将寇伟等死之，夏
人遂围城。乙未，诏张世矩等将兵救永乐砦。戊戌，永
乐陷，给事中徐禧、内侍李舜举、陕西转运判官李稷
死之。冬十月甲寅，知延州沈括以措置乖方，责授均
州团练副使、随州安置；鄜延路副都总管曲珍以城
陷败走，降授皇城使。乙丑，诏“赠永乐死事臣徐禧金
紫光禄大夫、吏部尚书”，李舜举昭化军节度使，并赐
谥忠愍。李稷朝奉大夫、工部侍郎、入内高品张禹勤
皇城使，各推恩赐赠有差。十二月丙子，录永乐死事
将皇城使寇伟等十三人及东上阁门副使景思谊
等九十人有差。按《夏国本传》：五年正月，辽使涿州，
遣书云：“夏国来称，宋兵起无名，不测事端。神宗报以
夏国主受宋封爵，昨边臣言秉常见为母党囚辱，比
令移问事端，其同恶。不报。继又引兵数万侵犯我边
界，义当有征。今彼以屡遭败衄，故遣使诡情陈露，意
在间贰，想彼必以悉察。”夏人闻此，遂不至。五月，沈括
请城古乌廷城以包横山，使夏人不得绝沙漠，遂遣
侍中徐禧、内侍押班李舜举往议。禧复请于银、夏、宥
之界筑永乐城。永乐依山无水泉，独种谔极言不可，
禧率诸将竟城之，赐名“银川砦。”禧等还米脂，以兵万
人属曲珍守之。永乐接宥州，附横山，夏人必争之地。
禧等既城去，九日，夏人来攻，珍使报禧乃挟李舜举
来援，而夏兵至者号三十万。禧登城西望，不见其际，
宋军始惧。翌日，夏兵渐逼，禧乃以士万阵城下，坐谯
门，执黄旗令众曰：“视吾旗进止。”夏人纵铁骑渡河，或
曰：“此号铁鹞子，当其半济击之，乃可有逞，得地则其
锋不可当也。”禧不听。铁骑既济，震荡冲突，大兵从之，
禧师败绩，将校寇伟、李思古、高世才、夏俨、程博古及
使臣十馀辈、士卒八百馀人尽没。诏李宪、张世矩往
援，及令括遣人与约，“退军当还永乐地。”夏人进侵，及
县门，溃归城者决《水砦》为道以登，夏人因之奔归于
城者三万人，皆没，夏兵围之者厚数里。游骑掠米脂，
将士昼夜血战，城中乏水已数日，凿井不得泉，渴死
者大半，括等援兵及馈运，皆为夏大兵所隔。夏人呼
珍来讲和，吕整、景思义相继而行，夏人髡思义，囚之，
而城围者已浃旬矣。夜半，夏兵环城急攻，城遂陷，高
永能战没，禧、舜举、运使李稷皆死于乱兵，惟曲珍、王
湛、李浦、吕整裸跣走免。蕃部指挥马贵独誓死持刀
杀数十人而没。是役也，死者将校数百人，士卒役夫
二十馀万，夏人乃耀兵米脂城下而还。宋自熙宁用
兵以来，凡得葭芦、吴保义合米脂、浮图、塞门六堡，而
灵州、永乐之役，官军、熟羌、义保死者六十万人，钱粟
银绢以万数者不可胜计。帝临朝痛悼，而夏人亦困
弊。夏西南都统昂星嵬名济迺移书刘昌祚曰：“中国
者，礼乐之所存，恩信之所出，动止猷为，必适于正。若
乃听诬受间，肆诈穷兵，侵人之土疆，残人之黎庶，是
乖中国之体，为外邦之羞。昨者朝廷暴兴甲兵，大穷
侵讨”，盖天子与边臣之议，为夏国方守先誓，宜出不
虞，五路进兵，一举可定。故去年有灵州之役，今秋有
永乐之战。然较其胜负，与前日之议为何如哉？朝廷
于夏国非不经营之，五路进讨之策，诸边肆桡之谋，
皆尝用之矣。知徼幸之无成，故终于乐天事小之道。
况夏“国提封一万里，带甲数十万，南有于阗作我欢
邻，北有大燕为我强援，若乘间伺便，角力竞斗，虽十
年岂得休哉！即念天民无辜，受此涂炭之苦，国主自
见伐之后，夙夜思念，为自祖宗之世，事中国之礼无
或亏，贡聘不敢怠，而边吏幸功，上聪致惑，祖宗之盟
既阻，君臣之分不交，存亡之机发不旋踵，朝廷岂不

望，正在英才。何不进谠言，辟邪议，使朝廷与夏国欢
好如初，主民重见太平，岂独夏国之幸，乃天下之幸
也。”昌祚上其书，帝喻答之。按《徐禧传》，禧为给事中，
种谔西讨，得银、夏、宥三州而不能守。延帅沈括欲尽
城横山，瞰平夏，城永乐诏禧与内侍李舜举往相其
事，令括总兵以从李稷主馈饷。禧言：“银州虽据明堂
川，无定河之会，而故城东南已为河水所吞，其西北
又阻天堑，实不如永乐之形势险厄。窃惟银、夏、宥三
州陷没百年，一日兴复，于边将事功实为俊伟，军锋
士气固已百倍。但建州之始，烦费不赀，若选择要会，
建置堡栅，名虽非州，实有其地，旧来疆塞，乃在腹心。”
已与沈括议筑砦各六，砦之大者周九百步，小者五
百步，堡之大者二百步，小者百步，用工二十三万。遂
城永乐，十四日而成。禧、括、舜举还米脂。明日，夏兵数
千骑趋新城，禧亟往视之。或说禧曰：“初被诏相城，御
寇非职也。”禧不听，与舜与稷俱行，括独守米脂。先是，
种谔还自京师，极言城永乐非计，禧怒变色，谓谔曰：
“君独不畏死乎？敢误成事！”谔曰：“城之必败，败则死，拒
节制亦死，死于此犹愈于丧国师而沦异域也。”禧度
不可屈，奏谔跋扈异议，诏谔守延州。夏兵二十万屯
泾原北，闻城永乐即来争，边人驰告者十数，禧等皆
不之信，曰：“彼若即来，是吾立功取富贵之秋也。”禧亟
赴之，大将高永亨曰：“城小人寡，又无水不可守。”禧以
为沮众，欲斩之。既而械送延狱。比至，夏兵倾国而至，
永亨兄永能请及其未陈击之，禧曰：“尔何知？”王师不
鼓不成列，禧执刀自率士卒拒战，夏人益众，分阵迭
攻，抵城下。曲珍兵陈于水际，官军不利，将士皆有惧
色。珍白禧曰：“今众心已摇，不可战，战必败，请收兵入
城。”禧曰：“君为大将，柰何遇敌不战，先自退邪？”俄夏骑
卒度水犯陈，鄜延选锋军最为骁锐，皆一当百，银枪
锦袄，光彩耀日，先接战而败，奔入城，蹂后陈。夏人乘
之，师大溃死，及弃甲南奔者几半。珍与残兵入城，崖
峻径窄，骑卒缘崖而上，丧马八千匹，遂受围。水砦为
夏人所据，掘井不及泉，士卒渴死者大半。夏人蚁附
登城，尚扶创拒斗。珍度不可敌，又白禧，请突围而南，
永能亦劝李稷尽捐金帛，募死士力战以出，皆不听。
戊戌夜，大雨，城陷，四将走免，禧、舜举、稷死之，永能没
于陈。初，括奏夏兵来逼城，见官兵整，故还。帝曰：“括料
敌疏矣。彼来未出战，岂肯遽退邪？必有大兵在后。”已
而果然。帝闻禧等死，涕泣悲愤，为之不食。赠禧金紫
光禄大夫、吏部尚书，谥曰忠愍，官其家二十人；稷工
部侍郎，官其家十二人。禧疏旷有胆略，好谈兵，每云：
“西北可唾手取，恨将帅怯尔。”吕惠卿力引之，故不次
用。自灵武之败，秦、晋围棘，天下企望息兵，而沈括、种
谔陈进取之策。禧素以边事自任，狂谋轻敌，猝与强
虏遇，至于覆没。自是之后，帝始知边臣不可信倚，深
自悔咎，遂不复用兵，无意于西伐矣。

按《画墁录》：“永乐之役，一日丧马七千匹，城下沙烬中，
大小圑茶可拾也，乃是将以买人头者，有人能道。夜
二更，城既陷，李舜举以笔摘略数千百字，以蠋蜡固
之，付有司上之，实遗奏也。神宗得之，不胜悲涕累日。
是时胡人虽入月城而未偪，左右以马御之，舜举以
鞭挥击，不肯上马。少顷僵躏，人犹见之。李复上马，将”
出门，失辔。或云面上中箭，在瓮城内。然夜黑沸涛中，
面上中箭，恐非敌人也。独徐禧不知所归，人无道者。
或云有还人见之夏国者。三五，颇符合，疑亦有之。
按《东坡志林》：张舜民言：“永乐之役，李舜举、徐禧、李稷
皆在围中，上以手诏赐西人，若能保全吏士，当尽复
侵地。”诏未至而舜举等已死。圣主可谓重一士而轻
千里矣，惜此等不被其赐也。哀哉，哀哉！舜举，中官也，
将死，以败纸半幅书其上云：“臣舜举死无所恨，但愿
陛下勿轻此贼，付一健黠者，间走以闻。”时李稷亦将
死，书纸后云：“臣稷千苦万屈。”上为一恸，然以见二人
之贤不肖。

元丰六年春二月，夏人寇兰州，钤辖王文郁败之。夏
五月，寇兰州，右侍禁韦定死之。冬十月，秉常遣使上
表，复修职贡。

按《宋史神宗本纪》：“六年春二月，夏人数十万众攻兰
州，钤辖王文郁率死士七百馀人击走之。丙辰，以夏
人犯兰州，贬熙河经略使李宪为经略安抚都总管，
以王文郁为西上阁门使，知兰州副使，李浩为四方
馆使。三月辛卯，夏人寇兰州，副总管李浩以卫城有
功，复陇州团练使。丙申，河东将薛义败夏人于葭芦”
西岭。戊戌，麟府州将郭忠诏等败夏人于乜离抑部，
诏行赏有差。己亥，河东将高永翼败夏人于真卿流
部。夏四月甲子，李浩败夏人于巴义谿。五月甲午，夏
人寇兰州，右侍禁韦定死之。是月，夏人寇麟州，知州
訾虎败之。闰六月乙亥朔，夏主秉常请修贡，许之。戊
寅，诏陕西、河东毋辄出兵。冬十月癸酉朔，秉常遣使
上表，请复修职贡，乞还旧疆。按《夏国本传》：“六年二月，夏人大举围兰州，已夺两关门，钤辖王文郁集死
士七百，夜缒城而下，持短兵突营，遂拔去。五月，复来
围，九日，大战，侍禁韦定死之，乃解去。闰六月，遣使谟
个咩迷乞遇来贡，表曰：‘夏国累得西蕃征王子书，称
南朝与夏国交战岁久，生灵荼毒，欲拟通和，缘夏国
失，曾请所侵疆土，不从以来，未便轻许。西蕃再遣使
散入昌郡。丹星等到国，称南朝语言计会，但当遣使
赍表，自令引赴南朝。切念臣自历世以来，贡奉朝廷，
无所亏怠，至于近岁，尤甚欢和，不意憸人诬间朝廷
特起大兵，侵夺疆土城砦，因兹构怨，岁致交兵。今乞
朝廷以大义特还所侵，倘垂开纳，别效忠勤’。”乃赐诏
曰：“项以权强，敢行废辱，朕用震惊。令边臣往问，匿而
不报。王师徂征，盖讨有罪。今遣使造庭，辞礼恭顺，仍
闻国政，悉复故常，益用嘉纳。已戒边吏毋辄出兵，尔
亦其守先盟。”遂诏陕西、河东经略司，其新复城砦，徼
循毋出三二里，夏之岁赐如旧。

元丰七年，夏人入寇。冬十一月，遣使来贡。

按《宋史神宗本纪》：“七年春正月癸丑，夏人寇兰州，李
宪等击走之。夏四月癸巳，夏人寇延州安塞堡，将官
吕真败之。六月丙子，夏人寇德顺军，巡检王友死之。
秋九月乙丑，夏人围定西城，熙河将秦贵败之。冬十
月乙亥，夏人寇熙河。乙未，夏人寇静边砦，泾原将彭
孙败之。十一月丁酉朔，寇清边砦，队将白玉、李贵死”
之。甲辰，夏国主秉常遣使来贡。按《夏国本传》：“七年
正月围兰州，李宪战却之。六月攻德顺军，巡检王友
战死。九月围定西城，烧龛谷族帐。遂以十月攻至静
边，钤辖彭孙败之，杀其首领仁多㖫丁。十二月攻清
远，队将白玉、李贵死之。”

元丰八年夏四月，遣使以先帝遗留物赐夏人。冬十
月，以夏国主母卒，遣使吊祭。

按《宋史神宗本纪》不载。按《夏国本传》：“八年三月，神
宗崩，赐以遗留物。夏人攻葭芦，供奉王英战死。七月，
遣使丁挐嵬名谟铎，副使吕则、陈聿精等来奠慰。十
月，遣芭良嵬名济赖、昇聂张聿正进助山陵礼物。夏
国主母梁氏薨。讣至，以朝散郎、刑部郎中杜纮充祭
奠使，东头供奉官、阁门祇候王有言充吊慰使。”夏以
主母遗留物来进。

### 哲宗元祐元年秋七月夏国主秉常卒冬十月遣使吊祭

按：《宋史·本纪》云云。按《夏国本传》：元祐元年二月，始
遣使入贡。五月，遣鼎利罔豫章来贺哲宗即位。六月，
复遣讹啰聿来求所侵兰州、米脂等五砦。使未至，苏
辙两疏请因其请地而与之。司马光言：“此边鄙安危
之机，不可不察。灵、夏之役本由我起，新开数砦，皆是
彼田，今既许其内附，岂宜靳而不与？彼必曰新天子
即位，我卑辞厚礼以事中国，庶几归我侵疆。今犹不
许，则是恭顺无益，不若以武力取之，小则上书悖慢，
大则攻陷新城。当此之时，不得已而与之，其为国家
之耻，无乃甚于今日乎！郡臣犹有见小忘大，守近遗
远，惜此无用之地，使兵连不解，为国家之忧。愿决圣
心，为兆民计。”时异议者众，唯文彦博与光合，遂从之。
秋，七月，乙丑，秉常殂，时年三十六，在位二十年，改元
乾道二年，《天赐礼盛》、国庆五年，大安十一年，《天安礼
定》一年。谥曰康靖皇帝，庙号惠宗，墓号献陵。子干顺
立。干顺，惠宗之长子也，母曰昭简文穆皇后梁氏。生
三岁即位。元祐元年十月，以父殂，遣使吕则罔聿谟
等来告哀。诏“自元丰四年用兵所得城砦，待归我陷
执民，当尽以给还。”乃遣金部员外郎穆衍充祭奠使，
供备库使张楙充吊慰使。夏遣使进马驼来贺龙兴
节。

按《辽史夏国传》：“咸雍五年七月，遣使来谢封册。十一
月，秉常乞赐印绶。九年，遣使来贡。大康二年正月，仁
懿皇后崩，遣使报哀于夏，以皇太后遗物赐之，遣使
来吊祭。五年，来贡。八年二月，遣使以所获宋将张天
益来献。大安元年十月，秉常遣使报其母哀。二年十
月，秉常薨，遣使诏其子干顺知国事。十二月，李乾顺”
遣使上其父秉常遗物。

元祐二年春正月，封秉常子干顺为夏国主。秋七月，
夏人寇镇戎军。八月，以夏国政乱，诏诸路帅臣严兵
备之。夏人寇三川诸砦，官军败之。

按《宋史？哲宗本纪》云云按《夏国本传》：“二年正月，遣
权枢密院都承旨公事刘奉世为册礼使，崇仪副使
崔象先副之，册干顺为夏国主，仍节度西平王。三月，
夏遣大使映吴嵬名谕密，副使广乐毛示聿等诣太
皇太后，进驼马以谢奠慰。七月，夏人攻镇戎军诸堡，
刘昌祚等御之而退。”

元祐三年春三月，夏人寇德靖砦，将官张诚等败之。
夏六月，寇《塞门砦》。

按《宋史？哲宗本纪》云云按《夏国本传》：“三年三月，攻
德靖砦，诸将米赟、郝普战死。诏刘昌祚以泾原万人
驻德顺军，熙河五千人驻通远军，据秦凤要害以为犄角。夏人遂攻龛谷砦，砦兵及东关堡，巡检等战不
利，死者几百人。”

元祐四年春二月，夏人来谢封册。

按《宋史哲宗本纪》云云按《夏国本传》：“四年二月始
遣使谢封册，六月稍归永乐所获人，遂以葭芦、米脂、
浮图、安彊四砦与之，而画界未定，遣崇仪使董正叟、
如京使李玩押赐夏国生日礼物及冬服。七月坤成
节、十二月兴龙节皆遣使来贺。”

元祐五年春二月，“夏人归永乐所掠吏士百四十九
人。”

按《宋史哲宗本纪》云云按《夏国本传》：五年六月，夏
人来言，画疆界者不依绥州内十里筑堡铺供耕牧，
外十里立封堠作空地例，以辨两国界。诏曰：“已谕边
臣如约，夏之封界当亦体此。”冬，攻兰州之质孤、胜如
堡，既而遣使来贺正旦。

元祐六年夏四月，夏人寇熙河兰岷、鄜延路。秋八月，
夏人寇怀远砦。九月，寇麟、府二州。

按《宋史哲宗本纪》云云按《夏国本传》：“六年七月，遣
使来贺坤成节。九月，围麟府三日，杀掠不计，鄜延都
监李仪等尽没。”

元祐七年冬十月，夏人寇环州。

按《宋史哲宗本纪》云云，按《夏国本传》：“七年，屡攻绥
德城，以重兵压泾原境，留五旬，大掠，筑垒于没烟峡
口以自固。”游师雄请自兰州李诺平东抵通远、定西、
通渭之间，建汝遮、纳迷、结珠龙三砦，及置护耕七堡，
以固藩篱。穆衍请于质孤、胜如二堡之间，城李诺平，
以控要害。议未决，秦凤都监康谓以为“夏之所以未
臣附而屡肆兵者，以我势分于堤备，兵未练而赏罚
失当耳。若择锐结伍，伺彼之动，聚则先击，散则复袭，
则彼分而我聚，以众击寡，可得志也。”诏谓诣阙，而下
其事于诸道。

元祐八年夏四月，夏人来谢罪，愿以兰州易塞门砦，
不许。

按《宋史哲宗本纪》云云按《夏国本传》：八年四月“复
遣使以兰州一境易塞门二砦。诏数其违顺不常而
却其请。”

### 绍圣元年春正月夏人来贡

按《宋史哲宗本纪》云云按夏国本传。绍圣元年二
月，“夏进马助太皇太后山陵。复遣使再议易地。诏不
允。”

绍圣三年春二月，夏人寇义合砦。秋八月，寇宁顺砦。
冬十月，寇鄜延，陷《金明砦》。

按《宋史哲宗本纪》云云，按《夏国本传》：“绍圣三年九
月，大入鄜延，西自顺宁招安砦，东自黑水安定，中自
塞门龙安，金明以南二百里间，相继不绝，至延州北
五里，十月忽自长城一日驰至金明，列营环城，国主
子母亲督桴鼓，纵骑四掠，知麟州有备，复还金明，而
后骑之精锐者留龙安，边将悉兵掩击不退，金明乃
破”守兵二千八百人，惟五人得脱，城中粮五万石、草
千万束皆尽，将官皇城使张俞死之。既还，留一书置
汉人颈上曰：“贷汝命，为我投于经略使处。”其言曰：“夏
国昨与朝廷议疆场，惟有小不同，方行理究，不意朝
廷改悔，却于坐团铺处立界。本国以恭顺之故，亦黾
勉听从，遂于境内立数堡以护耕，而鄜”延出兵，悉行
平荡，又数数入界杀掠，国人共愤，欲取延州，终以恭
顺，止取《金明》一砦，以示兵锋，亦不失臣子之节也。延
师吕惠卿上于枢密院，而不以闻。初，哲宗闻夏人来
寇，泰然笑曰：“五十万众深入吾境，不过十日，胜不过
一二砦，须去。”已而果破，金明引退。

绍圣四年春正月，泾原都钤辖王文振率诸将破没
烟峡新砦。二月，夏人复攻绥德，鄜延战退之。

按《宋史哲宗本纪》：绍圣四年春正月“甲午，泾原路钤
辖王文振败夏人于没烟峡。二月癸亥，黑汗王攻夏
人三州，遣其子以闻。丙寅，夏人寇绥德城。三月壬戌，
夏人犯麟州神堂堡，出兵讨之，及进筑胡山砦。庚午，
夏人大至葭芦城下，知石州张构等击走之。辛巳，西
上阁门使折克行破夏人于长波川，斩首二千馀级，
获牛马倍之。”夏四月庚子，知保安军李沂伐夏国，破
洪州。壬寅，环庆钤辖张存入盐州，俘戮甚众。及还，夏
人追袭之，复多亡失。甲辰，置克戎砦、平夏城，置灵平
砦。按《夏国本传》：“四年正月，泾原都钤辖王文振率
诸将破没烟峡新砦，斩获三千馀级。二月，夏复以七
万众攻绥德，鄜延将兵战退之。”

### 元符元年冬十二月泾原路禽夏国统军嵬名阿理等

按《宋史哲宗本纪》云云。按《夏国本传》：元符元年十
二月，泾原折可适掩夏西寿，统军嵬名阿理、监军妺
勒都逋，获之。彗星见干顺赦国中。按《范纯粹传》：纯
粹代兄纯仁知庆州时，与夏议分疆界，纯粹请弃所
取夏地，曰：“争地未弃，则边隙无时可除。如河东之葭
芦、吴堡，鄜延之米脂、羲合、浮图，环庆之安疆，深在夏境，于汉界地利形势，略无所益，而兰、会之地，耗蠹尤
深，不可不弃。”所言皆略施行。纯粹又言：“诸路策应，旧
制也。自徐禧罢策应，若夏兵大举，一路攻围，力有不
胜，而邻路拱手坐观，其不拔者幸尔。今宜修明战守
救援之法。”朝廷是之。及夏侵泾原，纯粹遣将曲珍救
之，曰：“本道首建应援牵制之策，臣子之义，忘躯徇国，
无谓邻路被寇，非我职也。”珍即日疾驰三百里，破之
于曲律𢭏横山，夏众遁去。按《王岩叟传》：初夏人遣
使入贡，及为境上之议，故为此去彼来，牵致劳苦。每
违期日，岩叟请预戒边臣，夏违期一不至，则勿复应，
自后不复敢违。质孤、胜如二堡，汉赵充国留屯之所，
自元祐讲和，在兰州界内，夏以为形胜膏腴之地，力
争之，二堡若失，则兰州、熙河遂危。延帅欲以二堡与
夏，苏辙主其议。及熙河、延安二捷同报，辙奏曰：“近边
奏稍频，西人意在得二堡，今盛夏犹如此，入秋可虞，
不若早定议。”意在与之也。岩叟曰：“形势之地，岂可轻
弃，不知既与，还不更求否？”太皇太后曰：“然。”议遂止。夏
人数万侵定西之东，通远之北，坏七厓巉堡，掠居人，
转侵泾原及河外，鄜、府州，众遂至十万。熙帅范育侦
伺夏右厢种落，大抵趣河外，三疏请乘此进堡砦，筑
龛谷、胜如相照定西而东径陇诺城。朝议未一，或欲
以七巉经毁之地，皆以与夏。岩叟力言“不可与，彼计
得行，后患未已。”因请遣官谕熙帅，即以户部员外“郎
穆衍行视，筑定远以据要害，其调兵赀费，一从便宜，
不必中覆。定远遂城，皆岩叟之力。”拜中书舍人。
元符二年春二月，夏人以国母卒，遣使告哀谢罪，却
其使不纳。三月，辽人遣签书枢密院事萧德崇为夏
人请缓师。秋九月，夏人来谢罪。

按《宋史哲宗本纪》云云按《夏国本传》：二年正月，国
母梁氏薨。辽遣使萧德崇来为夏人议和，乃复书谓：
“若果出至诚，深悔谢罪，当徐度所宜，开以自新之路。
五月，夏兰会正钤辖革瓦娘以部落来降，授内殿崇
班，赐银绢缗钱各三百。七月，环州种朴徼赤羊川，获
赏啰讹乞家属百五十馀口，孳畜五千。夏人千馀骑
来”追，战却之，擒监军讹勃啰及首领泪丁、讹遇。诏令
赴阙存恤讹乞家属，又遣人持其家信号往招之。九
月，夏人来告国母哀，因上表谢过。诏夏主省所上表，
能抗章引慝，已谕边臣，“我疆彼界，毋相侵犯。”已而夏
以二千骑出浮图岔来战，供奉官陈告，差使李戭死
之。闰九月，古邈川部族叛，熙河将王愍率兵掩击。翌
日，夏人马数万围愍等，力战败之，擒其钤辖嵬名乞
遇、统制苗履又战于青唐峗，夏人败绩。十二月，遂遣
今能、嵬名济等进《誓表》曰：“臣国久不幸，时多遇凶，两
经母党之擅权，累为奸臣之窃命，频生边患，增怒上
心，衅端既深，理诉难达。幸凶党伏诛，稚躬反正，遐驰
恳奏，陈前咎之所归，乞绍先盟，果渊衷之俯纳。故班
诏而申谕，获贡誓以输诚。谨当饬疆吏而永绝争端，
戒国人而常遵圣化。违约则凶咎再降，背盟则基绪
非延。约束事条，恭依处分。”诏报曰：“尔以凶党造谋，数
干边吏，而能悔过请命，祈绍先盟。念彼种人，均吾赤
子，措之安静，乃副朕心。嘉尔自新，俯从厥志，尔无爽
约，朕不食言。自今已往，岁赐仍旧。”

元符三年秋九月，夏遣使来奠慰。

按《宋史》哲宗、《徽宗本纪》俱不载。按《夏国本传》：“三年
正月，哲宗崩，徽宗即位。九月，夏遣使来奠慰及贺即
位。十月复遣使来贺天宁节。”

### 徽宗建中靖国元年夏干顺始建国学

按《宋史徽宗本纪》，不载。按《夏国传》：“建中靖国元年，
干顺始建国学，设弟子员三百，立养贤务以廪食之。”

### 崇宁三年冬十月夏人入泾原围平夏城寇镇戎军熙河兰会路经略安抚使王厚言河西军节度使赵怀德等出降

按：《宋史徽宗本纪》云云，按夏国本传：崇宁三年，蔡
京秉政，使熙河王厚招夏国卓罗右厢监军仁多保
忠。厚云：“保忠虽有归意，而下无附者。”章数上不听。京
愈责厚急，乃遣弟诣保忠许还，为夏之逻者所获，遂
追保忠赴牙帐。厚以保忠纵不为所杀，亦不能复领
军政，使得之一匹夫耳，何益于事。京怒，必令金帛招
致之。夏乃点兵延、渭、庆三路，各数千骑出没，声言假
兵于辽矣。三年，辽以成安公主嫁干顺。

崇宁四年春三月，夏人攻《塞门砦》。夏四月，攻临宗砦，
又寇《顺宁砦》。

按《宋史？徽宗本纪》云云。按《夏国本传》：四年，诏西边
能招致者，毋问首从，赏同斩级，令用京计也。陶节夫
在延州，大加招诱，干顺遣使巽请，皆拒之，又令杀其
牧放者。夏人遂入镇戎，略数万口，执知廓州高永年
而去，又攻湟州，自是兵连者三年。

### 政和四年夏人筑藏底河城诏童贯为陕西经略讨之

按：《宋史徽宗本纪》不载按《夏国本传》：大观元年始
遣人修贡。政和四年冬，环州定远大首领夏人李讹
𠼪以书遗其国统军梁哆㖫曰：“我居汉二十年，每见
春廪既虚，秋庾未积，粮草转输，例给空券，方春未秋，
士有饥色，若卷甲而趋，径𢭏定远，唾手可取，定远既
得，则旁十馀城不攻而下矣。我储榖累岁，阙地而藏
之，所在如是，大兵之来，斗粮无赍，可坐而饱也。”哆㖫
遂以万人来迎。转运使任谅先知其谋，募民尽发窖
谷。哆㖫围定边，失所藏。越七日，讹哆遂以其部万馀
归夏。干顺筑藏底河城，遂诏河东节度使童贯为陕
西经略以讨之。

政和五年，王厚败绩于藏底河城，夏人掠萧关而去
按《宋史徽宗本纪》不载按《夏国本传》：“五年春，遣熙
河经略刘法将步骑十五万出湟州，秦凤经略刘仲
武将兵五万出会州。贯以中军驻兰州，为两路声援。
仲武至清水河，筑城屯守而还。法与夏人右厢军战
于古骨龙，大败之，斩首三千级。贯奏凯，皆迁秩。秋，仲
武”、王厚复合泾原、鄜延、环庆、秦凤之师攻夏藏底河
城，败，续死者十四五，秦凤第三将全军万人皆没，厚
惧，厚赂贯而匿之。冬，夏人以数万骑略萧关而去。
政和六年春，刘法、刘仲武等攻夏仁多泉城，降而屠
之。种师道攻藏底河城，克之。冬十一月，夏人陷靖夏
城。

按《宋史徽宗本纪》不载。按《夏国本传》：“六年春，刘法、
刘仲武合熙秦之师十万，攻夏仁多泉城，三日不克，
援后期不至，城中请降，法受其降而屠之，获首三千
级。种师道以十万众复攻藏底河城，克之。十一月，夏
人大举攻泾原、靖夏城，时久无雪，夏先使数万骑绕
城践尘涨天，兵对不睹，乃潜穿壕为地道入城中，城
遂”陷，复屠之而去。

### 宣和元年春三月童贯遣知熙州刘法出师攻统安城夏人伏兵击之法败殁振武军受围夏四月童贯以鄜延环庆兵大败夏人平其三城五月败夏人于

《震武》：

按《宋史徽宗本纪》云云。按《夏国传》：“宣和元年，童贯
复逼刘法取朔方。法不得已，引兵二万出至统安城，
遇夏国主弟察哥郎君率步骑为三阵以当法前军，
而别遣精骑登山出其后。大战移七时，前军杨惟忠
败入中军，后军焦安节败入左军，朱定国力战，自朝
及暮，兵不食而马亦渴死多，法乘夜遁，比明走七十
里”，至盍朱峗，守兵见追之，坠崖折足为一《别瞻》军斩
首而去。是役死者十万贯，隐其败而以捷闻。察哥见
法首，恻然，语其下曰：“刘将军前败我于古骨龙、仁多
泉，吾常避其锋，谓天生神将，岂料今为一小卒枭首
哉！其失在恃胜轻出，不可不戒。”遂乘胜围震武，刘仲
武、何瓘等赴之，乃解去。震武在山峡中，熙、秦两路不
能饷，自筑。三岁间，知军李明、孟清皆为夏人所杀。初，
夏人陷法军，围震武，欲拔之，察哥曰：“勿破此城，留作
南朝病块。”乃自引去。而宣抚司受解围之赏者数百
人，实自去也。诸路所筑城砦皆不毛，夏所不争之地，
而关辅为之萧条，果如察哥言。十月，夏遣使来贺天
宁节，投以誓诏，不取。贯“不能屈，但迫馆伴，强之使持
还，及边，遂弃之而去。贾炎得而上之，贯始大沮。”
按《辽史西夏传》：大安四年七月，册干顺为夏国王。五
年六月，遣使来谢封册。八年六月，夏为宋所侵，遣使
乞援。寿隆三年六月，以宋人置壁垒于要地，遣使来
告。四年六月，求援。十一月，遣枢密直学士耶律俨使
宋，讽与夏和。夏复遣使来求援。五年正月，干顺伐拔
毋思等部。十一月，夏以宋人罢兵，遣使来谢。六年十
一月，遣使请尚公主。七年，道宗崩，遣使告哀于夏，遣
使来慰奠。天祚即位，乾统元年，夏遣使来贺。二年，复
请尚公主，又以为宋所侵，遣李造福、田若水来求援。
三年，复遣使请尚公主。十月，使复来求援。四年、五年，
李造福等至，乞援，以族女南仙封成安公主下嫁干
顺。六年正月，遣牛温舒使宋，令归所侵夏地。六月，遣
李造福来谢。八年，干顺以成安公主生子，遣使来告。
九年，以宋不归地来告。十年，遣李造福等来贡。天庆
三年六月，来贡。保大二年，天祚播迁，干顺率兵来援，
为金师所败，干顺请临其国。六月，遣使册干顺为夏
国皇帝，而天祚被执归金矣。

### 钦宗靖康元年春三月夏人取天德云内武州及河东八馆

按《宋史？钦宗本纪》云云。按《夏国本传》：“钦宗即位，遣
使来贺正旦。先是，金人灭辽，黏罕遣撒拇使夏国，许
割天德、云内、金肃、河清四军及武州等八馆之地，约
攻麟州，以牵河东之势。靖康元年三月，夏人遂由金
肃、河清渡河，取天德、云内、武州、河东八馆之地。四月，
陷震威城，兵马监押朱昭死之。”

### 高宗建炎二年春正月遣主客员外郎谢亮为陕西抚谕使持诏赐夏国夏人袭定边军

按《宋史高宗本纪》云云。按《夏国本传》：“金贵人兀室
以数万骑阳为出猎，掩至天德，逼逐夏人，悉夺有其
地。夏人请和，金人执其使。岁丁未，乾德改元正德”，时建炎元年也。是岁九月，金师兀术回云中，遣保静军
节度使杨天吉约侵宋，干顺许之。十月，通问使傅雱
见金左监军希尹于云中，希尹以国书授雱，为夏国
请熙宁以来侵地，盖彼既夺其地，乃责偿于宋以报
之。二年正月，以主客员外郎谢亮为陕西抚谕使兼
宣谕使，从事郎何洋为太学博士，持诏书赐干顺。亮
西入关，鄜延经略使王庶遗亮《书》曰：“大夫出疆，有可
以安社稷、利国家者，专之可也。夏国为患小而缓，金
人为患大而急。方其挫锐熙河，奔北鄜延秋稼未登，
兵士困饿。阁下苟能仗节督诸路协同义举，虽未足
尽雪旧耻，亦可驱逐渡河，全秦奠枕，徐图恢复矣。”亮
不能用，遂由环庆入西夏。庆历后，夏国主尝以宾礼
见使者，亮至，干顺乃倨然见之。留居几月，始与约和
罢兵。亮归，而夏之兵已蹑其后，袭取定边军。明年，亮
还行在。二月，金帅娄宿连陷长安、凤翔，陇右大震。夏
人谍知关、陜无备，遂檄延安府言：“大金割鄜延以隶
本国，须当理索，敢违拒者，发兵诛讨之。”帅臣王庶檄
报曰：“金人初犯本朝，尝以金肃、河清界尔，今谁与守？
国家以奸臣贪得，不恤邻好，遂至于此。贪利之臣，何
国无之，岂意夏国躬蹈覆辙。比闻金人欲自泾原径
𢭏兴、灵，方切寒心，不图尚欲乘人之急。幕府虽士卒
单寡，然类皆节制之师，左支右吾，尚堪一战。果能办
此，何用多言！”因遣谍间其用事臣李遇，夏人竟不出。
是岁，开封尹宗泽奏疏请北伐，且言：乞遣辩士西说
夏国，东说高丽，俾出助兵。

建炎三年秋七月乙未，张浚遣谢亮使夏国。

按《宋史高宗本纪》云云按夏国本传：“建炎三年，知
枢密院事张浚使川陕，谋北伐，欲通夏国为援，奏请
国书，诏从之。七月，浚西行，复以主客员外郎谢亮假
太常卿权宣府处置司参议官，使夏国。”

建炎四年春正月，张浚遣谢亮使夏国，至则其主干
顺已称制，遂还。

按《宋史高宗本纪》云云按夏国本传：“建炎四年正
月，浚遣亮往，迄不得其要领而还。十月，环庆路统制
慕洧叛降于夏国。”

### 绍兴元年冬十一月吴玠始遣人通书夏国

按《宋史高宗本纪》云云按《夏国本传》：“绍兴元年二
月，同州观察副使刘惟辅弃德顺军输款于夏，夏人
拒不受。八月，诏以夏本敌国，毋复班历日。十一月，川
陕宣抚副使吴玠始遣人通夏国书。”

绍兴二年，金馀睹父子遁入夏国，不纳。

按《宋史高宗本纪》，不载。按《夏国本传》：二年九月，吕
颐浩言，“闻金夏交恶，夏国屡遣人来吴玠、关师古军
中，宜令张浚通问，以撢其情。是岁，馀睹谋结燕云之
人图女直，黏罕觉，欲诛之，馀睹父子遁入夏国，夏人
以其兵少不纳。”

绍兴九年，李世辅自齐奔夏。夏五月，自夏来归。六月，
干顺殂，子仁孝嗣。

按《宋史高宗本纪》，绍兴九年三月，夏人陷府州。六月，
夏国主干顺卒。按《夏国传》：四年十二月，吴玠奏，“夏
国数通书，有不忘本朝意。”五年，干顺改元大德。七年
正月，吴璘奏，“西蕃三十八族首领赵继忠来归，用可
扼西夏右臂。十月，伪齐知同州李世辅谋执金帅撒
里曷归宋，不克，遂奔夏。世辅父母亲族在延安者，金
人”杀之无遗类。九年，夏人陷府州，灵芝生于后堂高
守忠家。干顺作《灵芝歌》，俾中书相王仁宗和之。干顺
以世辅为静难军承宣使、鄜延岐雍等路经略安抚
使。世辅请兵，将报延安之役。夏主俾先讨别种酋豪
号“青面夜叉”者，世辅擒之以报。干顺乃为出兵，遣文
臣王枢、武臣𠼪讹等随之。世辅军至延安，撒里曷走
耀州，世辅购得害其父母者，杀之东城。闻金人降，赦
归宋河南地，乃说王枢等降宋，𠼪讹不从，世辅抽刀
斫之，不中，遂缚枢，命王晞韩护送行在。五月丙午，世
辅以其众三千人归宋，授世辅护国承宣使、枢密行
府前军都统制，赐名“显忠。”六月，干顺殂，年五十七。在
位五十四年，改元天仪。治平四年，天祐民安八年，永
安三年，贞观十三年，雍宁五年，元德八年，正德八年，
大德五年。谥曰圣文皇帝，庙号崇宗，墓号显陵。子仁
孝嗣。仁孝，崇宗长子也。绍兴九年六月，崇宗殂，即位，
时年十六。十月，诏还王枢及夏国之俘百九十人。十
一月，仁孝尊其母曹氏为国母。十二月，纳后罔氏。
绍兴十年三月。命胡世将与夏人议入贡。夏人不报
按《宋史高宗本纪》云云。按《夏国本传》。绍兴十年。夏
改元大庆。三月诏胡世将与夏人议入贡。夏人不报。
绍兴十一年六月。夏枢密使慕洧弟慕濬谋反伏诛。
仁孝上尊号曰《制义去邪》。

按：《宋史高宗本纪》不载，按《夏国本传》云云。

绍兴十二年三月，夏国地震，逾月不止，地裂泉涌，出
黑沙。岁大饥，乃立井里以分振之。

按：《宋史高宗本纪》不载，按《夏国本传》云云。

绍兴十三年夏改元人庆。始建学校于国中，立小学于禁中，亲为训导。

按：《宋史高宗本纪》不载，按《夏国本传》云云。

绍兴十四年，彗星见坤宫，五十馀日而灭，占其分在
夏国。

绍兴十五年八月夏重，大汉太学亲释奠，弟子员赐
予有差。

绍兴十六年夏，尊孔子为“文宣帝。”

绍兴十七年夏，改元天盛，策举人，始立唱名法。
绍兴十八年夏，建内学，选名儒主之，增修《律》成，赐名
“鼎新。”二十八年，始立通济监铸钱。

按以上《宋史？高宗本纪》不载按《夏国本传》云云：
绍兴二十九年，夏国归宋官李宗闰。

按《宋史高宗本纪》不载。按《夏国本传》：二十九年，归
宋官李宗闰上书言：“夏国副使屈移，尝两使南朝，以
为衣冠礼乐非他国比，怨金人叛盟，夺其所与地，此
其情可见。壬子岁，粘罕尝聚兵云中以窥蜀，夏人谓
将国，己举国屯境上以待其至。今诚遣辩士往说之，
夏国必不难出兵，庶足为吾声援，以图恢复。”书奏，不
报。

绍兴三十年，夏封其相任得敬为楚王。

按：《宋史高宗本纪》不载，按《夏国本传》云云。

绍兴三十一年夏，立翰林学士院，以焦景颜、王佥等
为学士，俾修《实录》。金主亮犯四川，宣抚使吴璘檄西
夏，俾合兵讨之。

按：《宋史高宗本纪》不载，按《夏国本传》云云。

绍兴三十二年夏，闻金人南侵，分道入寇，宣抚使吴
璘遣人说之，乃还。

按《宋史高宗本纪》不载。按《夏国本传》：三十二年，“夏
国移置中书枢密于内门外，大禁奢侈，始封制蕃字
师野利仁荣为广惠王。夏人闻金人南侵，以骑兵二
千至蔡园川及马家巉、秃头岭，将分道入攻，宣抚使
吴璘命镇戎军守将秦弼说谕之，金兵败，夏人乃还。”

### 孝宗乾道三年夏国相任得敬遣间使约攻西蕃以谋篡被诛

按：《宋史孝宗本纪》不载。按《夏国传》：“乾道三年，夏国
相任得敬遣间使至四川宣抚司，约共攻西蕃，虞允
文报以蜡书。七月，得敬间使再至宣抚司，夏人获其
帛书。传至金人四年，夏改元乾祐，得敬以谋篡伏诛。”

### 淳熙十三年故辽大石假道于夏以伐金诏利西都统制置使议便宜

按：《宋史？孝宗本纪》，不载。按夏国本传：“淳熙十三年
二月，谍报故辽国大石牙林假道于夏以伐金，密诏
利西都统制吴挺与制置使留正议之。十三年四月，
复诏挺结夏国。”当时论议可否及夏人从违，史皆失
书。